**Tisztelt Kollégák!**

A folyamatos és zavartalan munkavégzés biztosítása érdekében az aktuális teendőkről, feladatokról és határidőkről az alábbiak szerint rendelkezem:

# Veszélyhelyzet

A Fenntartótól kapott tájékoztatás értelmében 2020. március 24. naptól visszavonásig a költségvetési fejezetek előirányzatai vonatkozásában **új kötelezettségvállalás létrehozására nem kerülhet sor**.

A tiltás nem érinti a járványügyi veszélyhelyzet elhárításához, az illegális bevándorlás megfékezéséhez, valamint az európai uniós programok lebonyolításához szükséges kötelezettségvállalásokat, és intézményünk normál feladatellátásához elengedhetetlen, legszükségesebb működési kiadások biztosíthatóak, azokra kötelezettségek vállalhatóak.

Az utasításban foglaltak megvalósítása érdekében **a beszerzési igények korlátozásra kerülnek** a veszélyhelyzet fennállása, illetve további intézkedésig kizárólag alábbiak szerint indíthatók beszerzési igények:

* járványügyi veszélyhelyzet elhárítása érdekében – igényindító lehet: üzemeltetési igazgató; informatikai igazgató; projektigazgató/projektmenedzserek; beszerzési osztályvezető;
* projekthez kapcsolódó igények az eddigi rend szerint, de minden esetben szükséges az elszámolhatóság vizsgálata, kötelezettséget kizárólag a megvalósítás, az indikátorok teljesítése érdekében lehet vállalni személyi jellegű és dologi kiadásokra egyaránt;
* egyéb esetben, annak megállapítása, hogy az igény a normál feladatellátáshoz elengedhetetlenül szükséges kiadásra vonatkozik, rektori-kancellári hatáskörbe tartozik, ahhoz együttes, egyetértő döntés szükséges. Ebben a körben a beszerzések indítását központosítjuk, igényindító: a Beszerzési Osztály.

Új munkatársak felvételére csak rendkívüli esetben kerülhet sor, amennyiben az elengedhetetlenül szükséges az Egyetem feladatellátásához.

**Felhívom a figyelmet arra, hogy a járványügyi veszélyhelyzetre vonatkozóan az Egyetem honlapján közzétett információk folyamatos nyomon követése szükséges, a megjelent utasításokban, tájékoztatókban foglaltak szigorú betartása és betartatása elengedhetetlen!**

# Bérügyi és HR feladatok

Tájékoztatjuk a kollegákat, hogy a Humánerőforrás Központ megújította igénybejelentő adatlapjait.

A mellékelt excel fájlban elérhetőek az új adatlapok, melyek a következők:

* + igénybejelentés új dolgozó felvételére (1.fül),
  + igénybejelentés álláshirdetésre (2. fül) és
  + kinevezésmódosítási adatlap (3. fül).

A táblázat a szükséges helyeken tartalmaz kitöltési útmutatót, kérdés esetén a Központ munkatársai is a kollegák rendelkezésre állnak.

Kérjük, hogy ezeket a nyomtatványokat használják a hírlevél megjelenése után!

Felhívjuk továbbá a kollegák figyelmét, hogy új dolgozó esetében az adatlapot csak munkaköri leírás tervezetével együtt tudjuk befogadni!

Elérhető továbbá a 2020. évi megbízási szerződés minta-külső magánszemély/nem oktató (egyéb) tevékenységre díjazással.

# Gazdasági Igazgatóság

1. Modulo-ban beszerzési igények, többletfeladat elrendelések és megbízási feladat elrendelések űrlapok vonatkozásában új lekérdezések (jelentések) kerültek fejlesztésre és közzétételre. Ezekkel – a belépéskori azonosítás alapján – a kötelezettségvállaló, szakmai ellenjegyző és pénzügyi ellenjegyző szerepkörben lévő felhasználók listát tudnak maguknak generálni azokról az igényekről és elrendelésekről, amelyekkel fenti szerepkörökben érintve voltak. A jelentések tetszőlegesen futtathatók, és a lekérdezés pillanatában mutatják a feldolgozás aktuális szakaszát (lásd: Állapot oszlop) is.

A lekérdezések a „Jelentések” menüpontban érhetőek el, az alábbi megnevezésekkel:

-    Beszerzési igények listája - felhasználó és szerep szerint;

-    Megbízási feladat elrendelések listája - felhasználó és szerep szerint;

-    Többletfeladat elrendelések listája - felhasználó és szerep szerint.

1. A Magyar Posta MPL csomagszállítási szolgáltatásával kapcsolatban nyomatékosan kérem, hogy a magánjellegű csomagokat az Egyetem dolgozói minden esetben a saját lakcímükre kérjék kiszállítani, az Egyetem címére érkezett csomagok nem kerülnek átvételre.

# Projekt Igazgatóság

Jelen rendkívüli helyzetben a projektek megvalósításához kapcsolódóan is szükséges néhány intézkedést bevezetnünk:

1. A szakmai megvalósítók a havi szakmai beszámolókat küldjétek meg minden hónap 5. napjáig (előző havi) a projekt menedzserének (vagy az általa kijelölt asszisztensnek).
2. A szakmai megvalósítók a havi jelenléti íveket aláírva, szkennert formában küldjék meg minden hónap 20. napjáig a projekt menedzserének (vagy az általa kijelölt asszisztensnek).
3. Az eredeti jelenléti ívek postai úton eljuttathatók a Projekt Igazgatóságra (3300 Eger, Eszterházy tér 1.). Amennyiben valaki személyesen hozza be, kérjük a Líceum épületben a postázó iroda előtt található belső postafiókban helyezze el (Projekt Igazgatóság felírat).
4. Hivatalos kiküldetés, külföldi utazások és vendégfogadások kapcsán a 3/2020 (III.16.) sz. rektori-kancellári együttes utasítás az irányadó.
5. Projekteket érintő rendezvények további intézkedésig nem kerülnek megtartásra.

Kérjük a projektek menedzsmentjét (szakmai vezető, projektmenedzser, pénzügyi vezető), hogy jelen helyzetben a projektek szabályos lebonyolítás érdekében még szorosabban működjenek együtt, s minden feladatot, kérdést közösen vizsgáljanak meg. Fontos, hogy a döntések meghozatalához a szakmai, elszámolhatósági kérdések éppúgy tisztázásra kerüljenek, mint a szabályossági kérdések, s a felhívással való összhang.

Visszavonásig az alábbi rendelkezések lépnek életbe a projektek megvalósítása kapcsán:

* A projekt menedzsmentje péntek 14.00-ig elkészíti a heti jelentését a közzétett sablonban, s feltölti azt a vele megosztott ownCloud mappába.
* A projekt menedzsmentje a projektben vállalt és tervezett feladatok megvalósíthatóságát minden hónap 5-ig megvizsgálja, s a HR táblában ezt szakmai megvalósítónként jelzi. Kérjük az alábbi megjelölések használatát.

Az adott munkakör/tevékenység jelen helyzetben:

* változatlan tartalommal folytatható
* módosított tartalommal, de a projekthez illeszkedve változatlan óraszámban folytatható
* módosított tartalommal, de a projekthez illeszkedve csökkentett óraszámban folytatható
* jelen helyzetben egyáltalán nem folytatható
* megváltozott körülmények esetén kérdéssé válik
* Amennyiben a szakmai megvalósítók tevékenységének módosítása szükséges, azt többletfeladat elrendelő esetén szerződésmódosítással, kinevezés esetén munkaköri leírás módosítással szükséges lekövetni.

# Oktatási Igazgatóság

1. A veszélyhelyzetre való tekintettel Egyetemünk rektori jogkörben eljáró rektorhelyettese a március 12-14. közötti időszakra Rektori szünetet rendelt el, ennek megfelelően az összes tanóra és konzultáció elmaradt.
2. A tavaszi szünet - az eredeti április 14-17. napokról - március 16-20. közötti napokra került áthelyezésre.
3. A Rektori szünet és az előrehozott tavaszi szünet ideje alatt Egyetemünk vezetése felkészült a távoktatásra, keretrendszert határozott meg, javaslatokat fogalmazott meg az oktatók számára, valamint felkészítettük az oktatókat a Moodle keretrendszer hatékony használatára.
4. A Fenntartó utasítására az egyetemi oktatás március 23-tól folytatódik, de kizárólag távoktatás formájában. A tanórákat továbbra is az órarend szerinti időbeosztásban tartjuk, ami azt jelenti, hogy az oktatóknak és a hallgatóknak az órarend szerinti tanítási idejük alatt elérhetőnek kell lenniük. Az Egyetem vezetése az oktatók számára a Moodle rendszert ajánlotta az órák megtartására. Azok számára, akiknek a Moodle még ismeretlen volt, három alkalommal online felkészítő kurzusokat tartottunk, melyeken több mint kétszáz oktató vett részt.
5. A Fenntartó kérésére a magyarországi lakhellyel rendelkező hallgatóinkat március 14-ig kiköltöztettük a kollégiumainkból. A márciusi kollégiumi díjakat 50%-kal csökkentettük.
6. Az Oktatási Igazgatóság valamennyi munkatársa távmunkában látja el a munkáját mind a négy Campuson, azonban heti két alkalommal, ügyeleti jelleggel, személyesen megjelennek irodájukban. A zavartalan telefonos ügyintézés érdekében az ügyintézők irodai telefonjai átirányításra kerültek mobiltelefonjaikra.
7. Az Oktatási Igazgatóság valamennyi munkatársa részére - a közvetlen munkairányítójával megosztott - munkatáblákat alakítottunk ki az ownCloud felületen, melyek segítségével a dolgozók nyilván tudják tartani az elvégzett feladatukat, s az egyes feladatokhoz kapcsolódóan megfogalmazhatják kérdéseiket.
8. Az Oktatási Hivatal az ITM egyetértésével – a veszélyhelyzetre való tekintettel – a márciusi statisztika benyújtási határidejét 2020. április 8-ra módosította.
9. A tavaszi félév első ösztöndíj kifizetésére március 10-én került sor. Összesen mintegy 125 millió Ft kéthavi ösztöndíj jellegű támogatást kaptak kézhez hallgatóink. 2020-ban az összefüggő tanítási gyakorlaton lévő, állami ösztöndíjas hallgatók un. megélhetési ösztöndíjának havi összege 104.650 Ft-ra nőtt.

# Tittel Pál Könyvtár

A [közzétett rendkívüli rektori/kancellári utasítás alapján](https://uni-eszterhazy.hu/hu/egyetem/kozlemenyek/koronavirus/c/utasitas-rendkivuli-tanitasi-szunetrol) a Líceum épülete és a Tittel Pál Könyvtár egységei március 12-től további intézkedésig nem fogad látogatókat. Friss információkat az egyetem honlapján olvashat:

<https://uni-eszterhazy.hu/hu/egyetem/kozlemenyek/koronavirus>

Ebben az időszakban a könyvtár szolgáltatásai csak elektronikus úton érhetőek el.  
Kollégáink telefonon és levélben állnak rendelkezésükre hétfőtől péntekig 8-16 óráig.

Közlemény teljes szövege:

<https://konyvtar.uni-eszterhazy.hu/hu/ktarhu/eger-/aktualis-996/c/rendkivuli-kozlemeny>

**A Tittel Pál Könyvtár online szolgáltatásai otthonról is elérhetők minden campus hallgatói és oktatói számára. A Tittel Pál Könyvtár ebben a rendkívüli helyzetben minden lehetséges módon szeretné segíteni az otthoni oktatási és kutatási tevékenységet. Ehhez készült az alábbi tájékoztató.**

1. Az e[lőfizetett adatbázisok](https://konyvtar.uni-eszterhazy.hu/hu/ktarhu/adatbazisok/elofizetett-adatbazisok) **távoli elérése** két módon lehetőséges.  
   Az **openVPN** és az **eduID** használatáról a Tittel Pál Könyvtár [honlapján](https://konyvtar.uni-eszterhazy.hu/hu/ktarhu/hirek/aktualis/c/az-adatbazisok-es-az-e-konyvek-tavoli-elerese) tájékozódhatnak.
2. Az eduID-ról az [előfizetett adatbázisok](https://konyvtar.uni-eszterhazy.hu/hu/ktarhu/adatbazisok/elofizetett-adatbazisok) oldalán a szolgáltatóknál külön-külön részletes információt talál – „Távoli elérés eduID-val (útmutató)" –, ahol képernyőképek és egy rövid tájékoztató olvasható.
3. Az **adatbázisokban** magyar és angol nyelvű könyvek és folyóiratok olvashatók, nyomtathatók vagy tölthetők le.
4. Az adatbázisok egy része **e-könyveket**, magyar nyelvű tankönyveket és szakkönyveket szolgáltat (pl. az [Osiris](https://konyvtar.uni-eszterhazy.hu/hu/ktarhu/adatbazisok/elofizetett-adatbazisok/osiris-kiado-e-konyvei) Kiadó, az [Akadémiai](https://konyvtar.uni-eszterhazy.hu/hu/ktarhu/adatbazisok/elofizetett-adatbazisok/akademiai-kiado-mersz-adatbazisa) Kiadó (MERSZ), az [Attraktor](https://konyvtar.uni-eszterhazy.hu/hu/ktarhu/adatbazisok/elofizetett-adatbazisok/attraktor-kiado) Kiadó vagy a [Napvilág](https://konyvtar.uni-eszterhazy.hu/hu/ktarhu/adatbazisok/elofizetett-adatbazisok/napvilag-kiado) Kiadó e-könyvei, illetve az [Akadémiai](https://konyvtar.uni-eszterhazy.hu/hu/ktarhu/adatbazisok/elofizetett-adatbazisok/akademiai-kiado-szotarai) Kiadó online **szótárai**).
5. Az Arcanum Digitális Tudástár ADT elérése a szolgáltató tájékoztatása szerint április közepéig biztosított.
6. A [**Springer Kiadó e-könyvei**](https://konyvtar.uni-eszterhazy.hu/hu/ktarhu/adatbazisok/elofizetett-adatbazisok/springer-link) (angol nyelvű neveléstudományi és informatikai művek) a Springer Kiadó oldalán kereshetők, olvashatók stb.

A következő források bárhonnan szabadon elérhetők:

1. Online [**könyvtári katalógusok**](https://konyvtar.uni-eszterhazy.hu/hu/ktarhu/katalogusok-) az egyetemi könyvtár állományáról.
2. A **nyilvános adatbázisokat** külön [honlap](https://konyvtar.uni-eszterhazy.hu/hu/ktarhu/adatbazisok/nyilvanos-adatbazisok) mutatja be.
3. Az Egyetemi Archívumon belül az [**Intézményi publikációk repozitóriuma**](http://publikacio.uni-eszterhazy.hu/) az egyetem oktatóinak az intézmény tudományos közleményeiben publikált cikkeit gyűjti össze. Ehhez kapcsolódik az új [**Virtuális Egyetemi Tudástár**](https://periodicals.uni-eszterhazy.hu/) oldal.
4. További hazai és nemzetközi **repozitóriumokat** találnak az [Open Science](https://openscience.hu/) vagy az [MTA](https://konyvtar.mta.hu/index.php?name=v_5_5) könyvtárának oldalán.
5. A könyvtári honlapon található [**Webiránytű**](https://konyvtar.uni-eszterhazy.hu/hu/tlhu/koszonto) tematikus csoportosításban kínálja a tanulásban hasznos online forrásokat.
6. Néhány hazai **online könyv- és folyóirattár**: Magyar Elektronikus Könyvtár ([MEK](http://mek.oszk.hu/)), Digitális Tankönyvtár ([DTK](https://dtk.tankonyvtar.hu/)), Elektronikus Periodika Adatbázis ([EPA](http://epa.hu/)).
7. A magyar folyóiratok tartalomjegyzékeinek kereshető adatbázisa ([**MATARKA**](https://matarka.hu/)) is tartalmaz teljes szövegű folyóiratokat.
8. A könyvtár honlapján a [**Kutatástámogatás**](https://konyvtar.uni-eszterhazy.hu/hu/ktarhu/kutatastamogatas/open-access) menüpont alatt kaphatnak részletesebb információt a nyílt hozzáférésű, szabadon elérhető tudományos tartalmakról (Open Access).
9. A Magyar Tudományos Művek Tára ([**MTMT**](https://www.mtmt.hu/)) is sok teljes szövegű dokumentumot tartalmaz.

Közlemény teljes szövege:

<https://konyvtar.uni-eszterhazy.hu/hu/ktarhu/hirek/aktualis/c/online-szolgaltatasok>

**Kérem a Tisztelt Kollégákat, hogy a körlevélben foglaltakat betartani, illetve betartatni szíveskedjenek.**

Eger, 2020. március 26.

**dr. Tresó Andrásné**

kancellár-helyettes sk.